Diari Oficial de la Generalitat Valenciana


Sumari del DOGV 3635, del 29-11-1999 (1999/10313)

DECRETO 22/1999, de 22 de noviembre, del presidente de la Generalitat Valenciana, por el que se desarrolla parcialmente el Decreto 83/1999, de 30 de julio, del Gobierno Valenciano, por el que se aprueba el Reglamento Orgánico y Funcional de la Presidencia de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1999/11/22/22/dof/vci/html**

### Dades del document

Número de DOGV
:   3635

Data del DOGV
:   29-11-1999

Secció del DOGV
:   I. DISPOSICIONS GENERALS

Número del document
:   1999/10627


Data del document
:   22-11-1999

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Presidència de la Generalitat
    * reglament intern
    * legislació
    * administració regional

DECRET 22/1999, de 22 de novembre, del president de la Generalitat Valenciana, pel qual es desplega parcialment el Decret 83/1999, de 30 de juliol, del Govern Valencià, pel qual s'aprova el Reglament Orgànic i Funcional de la Presidència de la Generalitat Valenciana. [1999/F10054]
  
El Decret 83/1999, de 30 de juliol, del Govern Valencià, estructura la Presidència de la Generalitat Valenciana i atribueix les competències als òrgans que la integren.
  
D'acord amb l'article 71 de la Llei 5/1983, de 30 de desembre, de Govern Valencià, aplicat per analogia, correspon al president de la Generalitat Valenciana desplegar orgànicament la Presidència de la Generalitat Valenciana, i concretar les funcions que han de desenvolupar els serveis que s'inclouen en els distints òrgans, d'acord amb les competències que tenen atribuïdes.
  
Sense perjudici d'un posterior desplegament del Reglament Orgànic i Funcional, s'hi emprén mitjançant el present decret, el desplegament orgànic de la Secretaria General de la Presidència, per imperioses raons de urgència que aconsellen no retardar-lo més temps. Només així, podran obtenir-se, amb la rapidesa necessària, les dotacions de mitjans materials i de personal que la Secretaria General necessita per a l'adequat funcionament i per a l'exercici de les competències que té atribuïdes.
  
S'hi han emés els informes previstos en l'article 71 de la Llei 5/1983, de 30 de desembre, de Govern Valencià, en relació amb l'article 14.a) del Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques.
  
Per tant, de conformitat amb el que estableixen els articles 41 i 71, aquest últim per analogia, de la Llei 5/1983, de 30 de desembre, de Govern Valencià,
  
DECRETE
  
Article 1. De la Secretaria General
  
La Secretaria General s'estructura en les següents unitats:
  
Secretaria General Administrativa.
  
Servei Jurídic.
  
Article 2. De la Secretaria General Administrativa
  
Depenen de la Secretaria General Administrativa els serveis següents, que despleguen les funcions derivades de les competències atribuïdes a la Secretaria General per l'article 8 del Reglament Orgànic i Funcional, segons la distribució següent:
  
1. Servei de Gestió Administrativa, al qual correspon desplegar totes aquelles funcions que no estiguen atribuïdes a la resta dels serveis de la Secretaria General Administrativa o al Servei Jurídic, en particular, tramitar els expedients de contractació, els convenis, les ordres de convocatòries per a la concessió d'ajudes i subvencions, tant si constitueixen transferències corrents o de capital, i les subvencions de lliure disposició. Així mateix, li correspon desplegar les funcions en matèria d'arxius, registres i tramitació d'assumptes de personal.
  
2. Servei d'Informàtica, al qual correspon desplegar les funciones derivades de la implantació de sistemes i tecnologies de la informació i les telecomunicacions per al seu ús en els assumptes propis de la Presidència, com també la normalització dels aspectes dels procediments administratius que tinguen incidència en els sistemes d'informació. Li correspon, així mateix, l'assessorament i el suport informàtic a tots els centres de la Presidència, en coordinació amb la Direcció General per a la Modernització i Racionalització de l'Administració Pública de la Conselleria de Justícia i Administracions Públiques.
  
3. Servei de Gestió Economicopressupostària, al qual correspon desplegar les funcions derivades de la gestió economicoadministrativa de la Presidència, en particular, elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost, informar el nivell directiu de la Presidència de la viabilitat econòmica dels seus programes d'actuacions, establir les directrius per a la correcta gestió de despeses i ingressos, gestionar les despeses de personal de Presidència i tramitar totes les seues incidències.
  
Article 3. Del Servei Jurídic
  
El Servei Jurídic desplega les funcions derivades de l'assessorament jurídic als òrgans de la Presidència, en particular, les d'emetre informes jurídics sobre els assumptes que hagen de sotmetre's al Govern Valencià o a altres òrgans, quan siga preceptiu o així ho dispose el president, informar el nivell directiu de la Presidència sobre la procedència legal dels seus programes d'actuacions, preparar compilacions de les disposicions vigents que afecten la Presidència, proposar les refoses i revisions de textos legals que es considere oportú, i elaborar, informar i proposar disposicions sobre matèries de l'àmbit funcional de la Presidència.
  
DISPOSICIÓ DEROGATÒRIA
  
Queden derogades totes les disposicions d'igual o inferior rang que s'oposen a aquest decret.
  
DISPOSICIÓ FINAL
  
Aquest decret vigirà el mateix dia de la seua publicació en el Diari Oficial de la Generalitat Valenciana.
  
València, 22 de novembre de 1999
  
El president de la Generalitat Valenciana,


Còpia Permalink ELI